62020TJ0377_RES
Predmet T-377/20
KN
protiv
Europskog gospodarskog i socijalnog odbora
Presuda Općeg suda (osmo vijeće) od 1. rujna 2021.
„Institucionalno pravo – Član EGSO-a – OLAF-ova istraga o navodima o uznemiravanju – Odluka o razrješenju člana njegovih rukovoditeljskih dužnosti i dužnosti upravljanja osobljem – Tužba za poništenje – Akt koji se može pobijati – Dopuštenost – Mjera donesena u interesu službe – Pravna osnova – Prava obrane – Uskraćivanje pristupa prilozima OLAF-ovu izvješću – Otkrivanje bitnog sadržaja iskaza svjedoka u obliku sažetka – Odgovornost”
Tužba za poništenje – Akti koji se mogu pobijati – Pojam – Akti koji proizvode obvezujuće pravne učinke – Poziv na podnošenje ostavke i povlačenje kandidature za predsjednika Europskog gospodarskog i socijalnog odbora – Isključenje
(čl. 263. UFEU‑a)
(t. 62., 63., 68.)
Tužba za poništenje – Akti koji se mogu pobijati – Pojam – Akti koji proizvode obvezujuće pravne učinke – Odluka o razrješenju člana Europskog gospodarskog i socijalnog odbora i njegovih rukovoditeljskih dužnosti i dužnosti upravljanja osobljem – Uključivanje
(čl. 263. UFEU-a; Poslovnik Europskog gospodarskog i socijalnog odbora, čl. 80.)
(t. 74., 77.-79.)
Tužba za poništenje – Akti koji se mogu pobijati – Pojam – Akti koji proizvode obvezujuće pravne učinke – Odluka tijela ili agencije Unije o podnošenju imovinskopravnog zahtjeva pred nacionalnim sudom – Isključenje
(čl. 263. UFEU-a; Povelja Europske unije o temeljnim pravima, čl. 47.)
(t. 82., 83.)
Europski gospodarski i socijalni odbor – Članovi – Uznemiravanje – Interes službe – Odluka da se članu oduzme njegova hijerarhijska ovlast – Kvalifikacija stegovne sankcije – Izostanak
(Poslovnik Europskog gospodarskog i socijalnog odbora, čl. 9. st. 8., i prilog, čl. 8. st. 3. podst. 2.)
(t. 99.-102., 104., 105.)
Pravo Europske unije – Načela – Prava obrane – Europski gospodarski i socijalni odbor (EGSO) – Članovi – Istraga Europskog ureda za borbu protiv prijevara (OLAF) o navodnom uznemiravanju – Odluka da se članu oduzme njegova hijerarhijska ovlast – Pravo pristupa zapisnicima sa saslušanja – Ograničenja – Mogućnost uprave da pribjegne anonimizaciji ili izradi sažetka teksta
(Povelja Europske unije o temeljnim pravima, čl. 41. st. 2.; Uredba Europskog parlamenta i Vijeća br. 883/2013, čl. 11. st. 4.)
(t. 112.-115., 123.-125., 187., 191.)
Pravo Europske unije – Načela – Prava obrane – Europski gospodarski i socijalni odbor (EGSO) – Članovi – Istraga Europskog ureda za borbu protiv prijevara (OLAF) o navodnom uznemiravanju – Odluka da se članu oduzme njegova hijerarhijska ovlast – Pravo pristupa zapisnicima sa saslušanja – Ograničenja – Pristup povjerljivoj verziji ograničen na zastupnike člana – Bitan sadržaj povjerljive verzije koji se nalazi u verziji koja nije povjerljiva – Dopuštenost
(Povelja Europske unije o temeljnim pravima, čl. 41. st. 2.; Poslovnik Općeg suda, čl. 103. st. 3.; Praktična pravila za provedbu Poslovnika Općeg suda, točka 191.; Uredba Europskog parlamenta i Vijeća br. 883/2013, čl. 11., st. 4.)
(t. 164.-166.)
Kratak prikaz
Tužitelj, osoba KN, član je Europskog gospodarskog i socijalnog odbora (EGSO) od 1. svibnja 2004. te je između travnja 2013. i 27. listopada 2020. bio predsjednik „skupine I”, skupine poslodavaca osnovane unutar EGSO-a.
Nakon što je obaviješten o navodima u vezi s tužiteljevim ponašanjem prema drugim članovima EGSO-a i članovima njegova osoblja, Europski ured za borbu protiv prijevara (OLAF) pokrenuo je istragu tijekom koje su saslušani tužitelj te svjedoci i zviždači. Dana 16. siječnja 2020. OLAF je dostavio izvješće u kojem je EGSO-u preporučio poduzimanje svih mjera nužnih za sprečavanje bilo kakvog novog slučaja uznemiravanja od strane tužitelja na radnom mjestu. Radi osiguranja zaštite svjedoka i zviždača prijepisi njihova saslušanja nisu dostavljeni tužitelju, koji je primio verziju OLAF-ova izvješća koja nije povjerljiva i nema prilog.
Dana 13. svibnja 2020. Europski parlament odbio je EGSO-u dati razrješnicu za proračun sve dok se ne poduzmu mjere na temelju OLAF-ovih preporuka (
1
).
Odlukom od 9. lipnja 2020. Predsjedništvo EGSO-a pozvalo je tužitelja da podnese ostavku na svoju dužnost predsjednika skupine I i da povuče svoju kandidaturu za predsjednika EGSO-a, te ga je isključilo iz svih rukovoditeljskih aktivnosti i aktivnosti upravljanja osobljem (u daljnjem tekstu: pobijana odluka). Nakon te odluke tužitelj je ostao predsjednik skupine I do isteka svojeg mandata, ali je povukao svoju kandidaturu. Imenovan je članom EGSO-a za razdoblje od 21. rujna 2020. do 20. rujna 2025.
Nakon što mu je podnesena tužba za poništenje pobijane odluke i tužba za naknadu štete, Opći sud odbija te tužbe i određuje opseg pristupa osobe optužene za uznemiravanje izjavama svjedoka koji su saslušani tijekom OLAF-ove istrage.
Ocjena Općeg suda
Opći sud se ponajprije izjašnjava o dopuštenosti tužbe. S jedne strane, tužba je nedopuštena u dijelu u kojem je usmjerena protiv poziva tužitelju na podnošenje ostavke na svoje dužnosti predsjednika skupine I i na povlačenje svoje kandidature za predsjednika EGSO-a, jer ti pozivi nemaju obvezujuće pravne učinke. S druge strane, tužba je dopuštena u dijelu u kojem je usmjerena protiv odluke o razrješenju tužitelja njegovih rukovoditeljskih dužnosti i dužnosti upravljanja osobljem. Naime, ta odluka, koja sprečava tužitelja da izvršava hijerarhijsku ovlast, proizvodi obvezujuće pravne učinke i negativno utječe na njega.
Potom Opći sud utvrđuje da verzija OLAF-ova izvješća koja nije povjerljiva sadržava sažetak izjava saslušanih svjedoka i zviždača. Naime, u toj je verziji podrobno prikazano svako od postupanja stavljenih tužitelju na teret i opisani su učinci koje su ta postupanja imala na zdravlje dotičnih osoba.
Budući da navedeni sažetak odražava bitan sadržaj pribavljenih iskaza svjedoka, Opći sud zaključuje da nedostavljanje priloga OLAF-ovu izvješću ne utječe na zakonitost pobijane odluke.
Naposljetku, tijekom postupka pred Općim sudom tužiteljevi su odvjetnici bili pozvani potpisati izjavu o povjerljivosti prije nego što prime presliku priloga OLAF-ovu izvješću (
2
). Međutim, tužiteljevi su odvjetnici naveli da njihova očitovanja ne mogu nadomjestiti ona koja bi tužitelj mogao iznijeti da je sam imao pristup navedenim prilozima. U tom pogledu Opći sud utvrđuje da tužiteljevi odvjetnici nisu identificirali niti jedan element u prilozima OLAF-ovu izvješću čiji se bitan sadržaj već ne nalazi u verziji navedenog izvješća koja nije povjerljiva. S obzirom na to da je to bilo moguće izvesti, a da se tužitelju ne dostavi povjerljiva verzija izjava svjedoka saslušanih tijekom istrage, Opći sud zaključuje da nije nužno ispitati dopunska očitovanja koja bi tužitelj bio mogao sam podnijeti, da je bio upoznat s njime.
(
1
)	Odluka (EU) 2020/1984 Europskog parlamenta od 13. svibnja 2020. o razrješnici za izvršenje općeg proračuna Europske unije za financijsku godinu 2018., dio VI. – Europski gospodarski i socijalni odbor (SL 2020., L 417, str. 469.) i Rezolucija (EU) 2020/1985 Europskog parlamenta od 14. svibnja 2020. s primjedbama koje su sastavni dio Odluke o razrješnici za izvršenje općeg proračuna Europske unije za financijsku godinu 2018., dio VI. – Europski gospodarski i socijalni odbor (SL 2020., L 417, str. 470.).
(
2
)	Članak 103. stavak 3. Poslovnika Općeg suda predviđa mogućnost Općeg suda da glavnu stranku upozna s određenim podacima ili dokaznim elementima koji su relevantni za ishod spora i koji su povjerljivi, uvjetujući njihovo otkrivanje preuzimanjem posebnih obveza. Osim toga, iz točke 191. Praktičnih pravila za provedbu Poslovnika proizlazi da se takva obveza može sastojati od toga da se zastupnici stranke obvežu da svojoj stranci ili trećoj osobi neće priopćiti te podatke ili dokazne elemente.